નવી દિલ્હીઃ હૈદરાબાદ સામેની છેલ્લી મેચમાં મળેલી જીતથી ઉત્સાહિત દિલ્હી ડેરડેવિલ્સની ટીમ આજે પોતાના ઘરઆંગણે ગુજરાતસામે પોતાની ૧૦મી મેચ રમવા ઊતરશે ત્યારે તેનો લક્ષ્યાંક પ્લેઓફની દોડમાં જીવંત રહેવાનો હશે. દિલ્હીના ફિરોજશાહ કોટલા મેદાનમાં દિલ્હીની આ બીજી મેચ હશે. તેણે પહેલી મેચમાં ગત મંગળવારે હૈદરાબાદને હરાવ્યું હતું. દિલ્હીએ પોતાના બેટ્સમેનોનાં પ્રદર્શનને કારણે હૈદરાબાદે આપેલા ૧૮૬ રનના મુશ્કેલ લક્ષ્યાંકને આંબી લીધો હતો તેમજ પ્લેઓફમાં પહોંચવાની પોતાની આશા જીવંત રાખી હતી. બીજી તરફ ગુજરાતની ટીમ પણ સતત બે હાર બાદ પોઇન્ટ ટેબલમાં સાતમા ક્રમે ધકેલાઈ ગઈ છે.